דאובוטולו שלח מכתב לנתניהו בו הביע תנחומים על מותם של הישראלים שנרצחו בפיגוע באיסטנבול ואיחל החלמה לפצועים: "לפעול בנחישות נגד ארגוני הטרור". שר הביטחון יעלון: "דרוש שיתוף פעולה נרחב ועמוק כדי להכות בטרור"
ראש ממשלת טורקיה אהמט דאובוטולו שלח הערב (שבת) מכתב תנחומים לראש הממשלה נתניהו בעקבות מותם של שני אזרחים ישראלים שנרצחו בפיגוע ההתאבדות באיסטנבול ואיחל החלמה מהירה לפצועים.
שר הביטחון משה (בוגי) יעלון התייחס הערב לפיגוע הרצחני בטורקיה ואמר כי "הטרור במזרח התיכון הוא חסר מעצורים, ושולח זרועות לכל פינה באזור, ואף מעבר לו - לאירופה, לאמריקה ולשאר העולם. הפיגוע באיסטנבול הוא הוכחה נוספת לצורך החשוב בשיתוף פעולה נרחב ועמוק כדי להכות בטרור הזה, שהפך חובק עולם, והוא מהווה איום משמעותי ביותר על המערב ואזרחיו".יעלון הדגיש כי "מחבלים שטופי שנאה מציבים בפני כוחות הביטחון ברחבי העולם אתגר מורכב מאוד, המחייב נחישות, קור רוח ויד ברזל. מדינת ישראל, הנאבקת בטרור שחותר לפגוע באזרחיה לא רק בתוך גבולותיה אלא בכל מקום, היא שותפה מלאה למאבק העולמי הזה ומסייעת בידע, במודיעין ובתחומים נוספים".